करजई आएंगे भारत, तालिबान पर होगी चर्चा  
उम्मीद की जा रही है कि दोनों देश पाकिस्तानी खुफिया एजेंसी आईएसआई द्वारा हक्कानी नेटवर्क और तालिबान आतंकवादियों को दी रही मदद पर चर्चा करेंगे।
अफगानिस्तान के राष्ट्रपति हामिद करजई दो दिवसीय भारत दौरे पर मंगलवार को नई दिल्ली पहुंचेंगे। उम्मीद की जा रही है कि दोनों देश महत्वपूर्ण रणनीतिक साझेदारी के अलावा पाकिस्तानी खुफिया एजेंसी 'इंटर सर्विसेज इंटेलीजेंस' (आईएसआई) द्वारा हक्कानी नेटवर्क और तालिबान आतंकवादियों को दी रही मदद पर चर्चा करेंगे।  सम्भावना जताई जा रही है कि करजई बुरहानुद्दीन रब्बानी की हत्या के बाद तालिबान से शांति वार्ता की संशोधित रणनीति के विषय में प्रधानमंत्री मनमोहन सिह को जानकारी देंगे। रब्बानी तालिबान से चल रही शांति वार्ता में अफगानिस्तान के मुख्य वार्ताकार थे।  वार्ता का यह दौर करजई के सम्मान में मनमोहन सिंह द्वारा दिए गए रात्रि भोज के दौरान भी जारी रहेगा।  करजई ने तालिबान शांति वार्ता की रणनीति बदलने के संदेश पहले ही दे दिए हैं। विश्वसनीय सूत्रों के अनुसार स्वभाव के विपरीत करजई हिंसाग्रस्त अफगानिस्तान में शांति एवं स्थिरता लाने के लिए मनमोहन सिंह से चर्चा करेंगे।  करजई की भारत यात्रा ऐसे समय पर हो रही है जब अफगानिस्तान एवं पाकिस्तान के रिश्ते तनावग्रस्त चल रहे हैं।   करजई के दौरे के दौरान उम्मीद की जा रही है कि दोनों देश महत्वपूर्ण रणनीतिक साझेदारी पर दस्तखत करेंगे जिसका मनमोहन सिंह के काबुल यात्रा के दौरान 12 मई के संयुक्त घोषणा में उल्लेख किया गया था।  रणनीतिक साझेदारी का उद्देश्य अंतर्राष्ट्रीय आतंकवाद के क्षेत्र में दोनों देशों के सहयोग एवं भारत द्वारा अफगानी सुरक्षा बलों को आतंकरोधी अभियानों के लिए प्रशिक्षित करना हो सकता है।  दोनों पक्ष खनिज अन्वेषण के क्षेत्र में सहयोग के लिए भी समझौता कर सकते हैं।  विदेश मंत्रालय ने सोमवार को करजई के यात्रा की घोषणा करते हुए बताया, "इस यात्रा से दोनों देशों को रणनीतिक साझेदारी संगठित करने एवं आपसी हित के द्विपक्षीय, क्षेत्रीय और वैश्विक मुद्दों पर चर्चा करने का अवसर मिलेगा।"  सूत्र ने बताया कि यात्रा के दौरान सुरक्षा के मुद्दों के अलावा व्यापार-वाणिज्य और अफगानिस्तान को क्षेत्रीय व्यापार का केंद्र बनाने के लिए सम्पर्क पर चर्चा की जाएगी।  यात्रा के दौरान करजई भारत एवं अफगानिस्तान के रिश्तों पर आधारित तीसरी आरके मिश्रा मेमोरियल व्याख्यान माला को सम्बोधित करेंगे। इसकी अध्यक्षता विदेश मंत्री एसएम कृष्णा करेंगे।